
Për transferimin e infrastrukturës së ujitjes dhe kullimit, nga Ministria e Bujqësisë, Ushqimit dhe Mbrojtjes së Konsumatorit në pronësi të komunës Bushat, dhe për një ndryshim në vendimin nr. 1157, datë 25.11.2009 të Këshillit të Ministrave “Për miratimin e listës së inventarit të pronave të paluajtshme shtetërore, të bordeve të kullimit, të cilat i kalojnë në përgjegjësi administrimi Ministrisë së Bujqësisë, Ushqimit dhe Mbrojtjes së Konsumatorit”

Në mbështetje të nenit 100 të Kushtetutës, të neneve 3, 5 e 17 të ligjit nr. 8744, datë 2.2.2001 “Për transferimin e pronave të paluajtshme të shtetit në njësitë e qeverisjes vendore”, të ndryshuar, dhe të nenit 9 të ligjit nr. 8518, datë 30.7.1999 “Për ujitjen dhe kullimin”, të ndryshuar, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

Vendosi:

1. Transferimin e infrastrukturës së ujitjes dhe kullimit, nga Ministria e Bujqësisë, Ushqimit dhe Mbrojtjes së Konsumatorit (Bordi i Kullimit, Shkodër), në pronësi të komunës Bushat, Shkodër, pa ndryshuar destinacionin, sipas listës nr. 1, bashkëlidhur këtij vendimi.
2. Lista e inventarit të pronave të paluajtshme shtetërore, të Bordit të Kullimit Shkodër, për komunën Bushat, e përcaktuar me vendimin nr. 1157, datë 25.11.2009 të Këshillit të Ministrave, zëvendësohet me listën nr. 2, që i bashkëlidhet këtij vendimi.
3. Listës së inventarit të pronave të paluajtshme shtetërore, që i transferohen në pronësi komunës Bushat, që i bashkëlidhet vendimit nr. 68, datë 28.1.2008 të Këshillit të Ministrave, i shtohen pronat sipas listës nr. 1, që i bashkëlidhet këtij vendimi.
4. Me hyrjen në fuqi të këtij vendimi, komuna Bushat është përgjegjëse për operimin, mirëmbajtjen, rehabilitimin dhe sigurinë e infrastrukturës ujitëse e kulluese të transferuar, për të realizuar ujitjen dhe kullimin në këtë komunë sipas parametrave teknikë të projektit dhe legjislacionit në fuqi.
5. Çdo projektzbatim i hartuar nga komuna Bushat, që lidhet me rehabilitimin / rikonstruksionin e objekteve të infrastrukturës ujitëse e kulluese sipas listës nr. 1, para zbatimit, duhet të miratohet nga Ministria e Bujqësisë, Ushqimit dhe Mbrojtjes së Konsumatorit.
6. Bordi i Kullimit, Shkodër t’i dorëzojë komunës Bushat të gjithë dokumentacionin teknik përkatës për infrastrukturën e transferuar.
7. Ngarkohen Ministria e Bujqësisë, Ushqimit dhe Mbrojtjes së Konsumatorit, Ministria e Drejtësisë, Ministria e Brendshme dhe Komuna Bushat, të ndjekin procedurat e nevojshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

